Makubetse e ne e le e nngwe ya dipaki tse ka sehlohong nyeweng ena. Haeba re hopola hantle, Makubetse enwa e ne e le motswalle wa mofu Mafenethe. Le mohlang a ne a bolawa ba ne ba ntse ba le babedi. Lefu ha le na morena. Mafenetha e ne e le sehwabana, ntho e ke keng ya tsitsinngwa ke diheshana boMafisa. Empa kajeno o bitwa mofu, mme le yena o patilwe serapeng sa mabitla jwalo ka batho ba bang. Motjhotjhisi o ile a etella Mokubetso pele ha a fana ka bopaki, a hlile a bonahala a le mahlahahlaha eka o tseba tsohle. Motjhotjhisi enwa e ne e le monghadi Ntataise. Botataiseng ba hae a bua jwana: "Ee, monghadi Mokubetso a ko bolelle lekgotla lena o sa lobe letho ka seo o se tsebang ka moqosuwa enwa, o itshetlehile haholo ka se ileng sa etsahala mohla monene moo Mafenetha a ileng a thunngwa le ho bolawa teng".